Kook & Geniet verkoop oor 'n miljoen eksemplare
JY LEES NOU Kook & Geniet verkoop oor 'n miljoen eksemplare
Kook & Geniet en Cook & Enjoy deur S.J.A. de Villiers het pas die verkoopsyfer van 1 111 111 oortref.
Dié gesogte kookboek bly ononderbroke een van Human & Rousseau, 'n druknaam van NB-Uitgewers, se topverkopers. "Kook & Geniet is 'n huishoudelike naam in Suid-Afrika en bly na meer as 60 jaar steeds 'n treffer," sê Eloise Wessels, uitvoerende hoof van NB-Uitgewers oor die nuwe mylpaal.
Kook & Geniet was uit die staanspoor bekend as die "Bybel van kookkuns" vir jong Afrikaners na die eerste publikasie in 1951. Dit het talle herdrukke in sy ou formaat beleef. In 1990 het Human & Rousseau die regte verkry om die kookboek in Afrikaans in sy ou formaat te publiseer, en in 1992 het 'n hersiene uitgawe van sowel die Afrikaanse as Engelse uitgawes met die hulp van De Villiers verskyn.
Die voorbladfoto van die mees onlangse Kook & Geniet kom uit 'n Leipoldt-kosstorie wat Barbara Joubert in SARIE KOS gedoen het. Die fotograaf is Micky Hoyle.
In November 2009 het Human & Rousseau 'n nuwe bygewerkte uitgawe van Kook & Geniet en Cook & Enjoy gepubliseer. De Villiers se dogter, Eunice van der Berg, 'n huishoudkundige soos haar ma, het deur die kopie gewerk en gemoderniseer waar nodig sonder dat die essensie van die Kook & Geniet wat ons almal ken en lief het, verlore gaan.